kardosdrur/scandi-wiki huggingface dataset:
Dammastock

Dammastock  (3.630 moh.) er det højeste bjerg i Urner Alperne i den Schweiziske del af Alperne. Bjergtoppen ligger på grænselinjen mellem kantonerne Uri og Valais. Dammastock er det højeste bjerg i Uri. Trepunktet mellem kantonerne Bern, Valais og Uri ligger nær toppen af Eggstock, en anden nærliggende top.

Bjergmassivet er for en stor del dækket avf isbræer. Den store Rhone-bræen ligger på vestsiden, den mindre Damma-bræen på østsiden og Trift-bræen på nordsiden.

Bjerget blev første gang besteget af Albert Hoffmann-Burkhardt sammen med bjergførerne Johann Fischer og Andreas von Weissenfluh den 28. juli 1864.

Eksterne henvisninger 
 Dammastock på SummitPost.org

Bjerge i Alperne
Bjerge i Schweiz
Henning Elting

Henning Kjelstrup Elting født Jensen (26. oktober 1925 i Nykøbing Falster - 8. maj 2014) var en dansk fodboldspiller.

Elting var med til at vinde det første DM i fodbold i 1954 til provinsen med Køge Boldklub.

Klubber 
Elting spillede målmand for følgende klubber:
 B.1901 (1943-1945)
 B.1909 (1945-1948)
 Køge (1948-1954)

Landskampe 
Elting spillede:
 fire A-landskampe (1949-1950)
 en B-landskamp (1954)
 tre U21-landskampe (1947-1950)
Alle kampe for Danmark.

Eksterne henvisninger 
 

Fodboldspillere fra Danmark
Fodboldspillere fra Køge Boldklub
Fodboldspillere fra B1909
Fodboldspillere fra B.1901
Fodboldlandsholdsspillere fra Danmark
Personer fra Nykøbing Falster
Wilhelm Obermann

Franz Wilhelm Obermann (1. maj 1830 i Weissenfels i Prøjsen – 22. december 1896 i København) var en tysk xylograf virksom i Danmark.

Obermann blev udlært som xylograf hos Eduard Kretzschmar i Leipzig i træsnittets glansperio­de, hvor man arbejdede efter tegninger af folk som Ludwig Richter og Adolph Menzel. Senere var han ansat andre steder i Tyskland, bl.a. hos A. Gaber i Dresden, og en periode drev han sit eget værksted i Leipzig. 1859 blev han sammen med en del andre tyske xylografer kaldt til København af C.C. Lose, da denne og Otto Herman Delbanco begyndte udgivelsen af Illustreret Tidende, og han ledede her træskærerværkstedet, til han i 1870 blev erstattet med Georg Pauli. Obermann arbejdede da videre for egen regning med vekslende succes.

Fra Obermanns ophold i Tyskland kendes en del signerede træsnit efter Ludwig Richter. I Danmark har han skåret en væsentlig del af Illustreret Tidendes billedstof indtil 1870 efter tegninger af Lorenz Frølich, Carl Bloch, Otto Bache og Julius Exner, især en lang række portrætter (ca. 100) af datidens kendte personer efter tegninger af Anton Dorph og navnlig Henrik Olrik, der var bladets mest anvendte portrættegner. Han er repræsenteret i Kobberstiksamlingen og på Det Kongelige Bibliotek.

Som håndværker var Obermann fingernem og hurtig, men mange af hans træsnit bærer præg af det hastværksarbejde, som nødvendigvis skulle præsteres på en udgivelse, der som Illustreret Tidende skulle være aktuel. Ligesom mange andre af hans samtids xylografer oplevede Obermann nedgangstiden for træsnit­tet, der blev fortrængt af andre reproduktionsmetoder.

Han er begravet på Vestre Kirkegård.

Kilder 
 H.S.H., "Franz Wilhelm Obermann", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 

Grafikere fra Tyskland
Danskere i 1800-tallet
Xylografer fra Danmark
Jørgen Jacobsen (fodboldspiller)

Jørgen Emil Jacobsen (født 14. oktober 1933 i København, død 26. august 2010 i Næstved) var en dansk fodboldspiller.

I sin klubkarriere spillede Jørgen Jacobsen som angriber i B.93. Han var en af klubbens helt store profiler i 1950'erne og 1960'erne, hvor det blev til i alt 293 kampe og 108 mål. Det blev også til tre A-landskampe og et mål 1954-1955. Han spillede på alle den tids fire forskellige DBU-landshold (Y, U, B og A). 

Jørgen Jacobsens bror Finn Jacobsen spillede også for B.93.

Jørgen Jacobsen døde 2010 på en udflugt med pensionistforeningen i Herlev til De fire Svaner i Næstved. Han faldt om med hjertestop og blev fløjet med en helikopter til Rigshospitalet, men var død ved ankomsten. Han boede i Herlev ved sin død.

Referencer 

Fodboldlandsholdsspillere fra Danmark
Fodboldspillere fra B.93
Fodboldspillere fra Danmark
Personer fra København
Personer døde af hjertestop
Leif Glensgaard

Leif Glensgaard (født 11. marts 1948) er en dansk forretningsmand og tidligere politiker. Han sad i Folketinget for Fremskridtspartiet 1973-1984.

Glensgaard kom på tinge ved jordskredsvalget 1973. Han forlod dansk politik i 1984.

Hans første rolle uden for politik blev som direktør for Hope-elbilfabrikken, hvor han var blevet ansat af sin politiske kollega, Thure Barsøe-Carnfeldt. Men jobbet blev en spektakulær fiasko. Mange vil huske, hvorledes debutmodellen Whisper ved præsentationen i Forum for åbent kamera bragede ind i barrieren, mens statsminister Poul Schlüter og verdenspressen morede sig.

Glensgaards amerikanske drøm startede, da han arbejdede et par år som eksportkonsulent for danske firmaer med statshjælp fra Udenrigsministeriet. Sammen med sin kone Annegrethe Niemann, hvis mor Tove Niemann også MF for Frp, byggede han siden et trykkerifirma op i Houston, Texas og solgte det med god fortjeneste. Han fik dernæst en direktørstilling, og de sidste par år har Glensgaard været pensionist og bor på en ranch. Hans hustru er jurist og virker som advokat.

Kilder 
 "Fra tinget til Texas", Berlingske.dk, 10. marts 2008.

Dansk-amerikanere
Tidligere folketingsmedlemmer fra Fremskridtspartiet
Folketingsmedlemmer i 1970'erne
Folketingsmedlemmer i 1980'erne
Erhvervsfolk fra Danmark
Erhvervsfolk fra USA
Personer i Kraks Blå Bog
Uwe Jensen

Uwe Jensen (født 7. april 1936 i Dybbøl, død 13. december 2019) var en dansk politiker for Fremskridtspartiet, som i 1970'erne sad i Folketinget og Europa-parlamentet. I 2006 dømt for våben- og narkosmugling i USA, og løsladt i 2015 efter 12 års fængsel.

Liv og karriere  
Uwe Jensen var landmandssøn fra Gråsten, men ville ud og prøve kræfter med den store verden. Han blev i 1960'erne salgschef for Lufthansa i Hong Kong. De virksomheder, som han startede, Fanø Kurhotel, Grand Hotel i Tønder og et diskotek i Cuxhaven i Tyskland, gik dog alle konkurs. Uwe Jensens sidste, kendte erhvervsaktivitet før folketingstiden var Esbjerg Lystryk.

Han kom i Folketinget for Fremskridtspartiet ved valget i 1977, men sad kun to år, indtil næste valg 1979. I perioden var han også partiets repræsentant i EF-parlamentet og i 1978 rejste han desuden til New York som FN-repræsentant. I 1979 glemte Fremskridtspartiet at indlevere de nødvendige underskrifter i Ribe Amt, og Uwe Jensen kunne derfor ikke genopstille.

I 1982 flyttede Uwe Jensen til USA, hvor han fik job som kulhandler i staten Kentucky. Han giftede sig til et amerikansk statsborgerskab, men blev skilt få år senere. I 1984 bosatte han sig i Houston, Texas, og fik job i firmaet Marcoal, et datterselskab af det tyske Marimpex.

I 1990 giftede Jensen sig med en colombiansk kvinde og flyttede til Colombia. Ifølge sin advokat, Erik Sunde, ernærede han sig som selvstændig energi-konsulent. Uwe Jensen fik senere en søn med sin colombianske hustru.

Tre år senere, i 1993, vendte Uwe Jensen tilbage til Houston, hvor han fik job hos firmaet Mac Environmental, der fremstiller luftfiltre. I 1999 fik han en prestigefyldt post som medlem af eksportrådet i Houston. Udpegningen blev godkendt af den amerikanske handelsminister, Bill Daley. Rådsmedlemmers fortid granskes normalt nøje inden udnævnelse. I eksportrådets nyhedsbrev blev Jensen omtalt som direktør for et firma kaldet Scanamfunds, der dog ikke kunne findes i amerikanske telefonbøger. I 2000 blev han vicedirektør i det Houston-baserede firma Poseidon Inc. Direktør i firmaet var Carlos Ali Romero Varela, kaldet Romero.

I 2001 kom Jensen for første gang i FBIs søgelys, mistænkt for narko- og våbensmugling, og en agent blev sat på sagen. Den 5. november 2002 blev Uwe Jensen og Romero anholdt og sigtet for ulovlig handel med narkotika og våben. I 2006 fik han en dom på 14 års fængsel. Selv mente Uwe Jensen at han var uskyldigt dømt.

Den 16. januar 2015 blev Uwe Jensen løsladt fra fængslet.

Referencer

Eksterne henvisninger  
 Poul Høi, "Han var egentlig en flink fyr...", Berlingske.dk, 7. november 2002.

Tidligere folketingsmedlemmer fra Fremskridtspartiet
Folketingsmedlemmer i 1970'erne
Medlemmer af Europa-Parlamentet fra Danmark 1973-1979
Erhvervsfolk fra USA
Erhvervsfolk fra Danmark
Narkoforbrydere fra Danmark
Dansk-amerikanere
Døde i 2019
Steen Tinning (politiker)

Steen Friman Tinning (født 19. april 1953 i Måløv) er en dansk politiker, som i 1980'erne repræsenterede Venstresocialisterne i Folketinget. Han var byrådsmedlem for Radikale Venstre i Svendborg Kommune 2018-2021.

Tinning er uddannet cand.mag. i historie og samfundsfag fra Roskilde Universitetscenter 1979. I 2010 blev han master i Social Entrepreneurship fra Roskilde Universitet.

Som folketingsmedlem kom han flere gange i konflikt med tingets forretningsorden. I 1982 blev han af Folketingets formand Svend Jakobsen nægtet adgang til talerstolen, fordi han bar shorts, og i 1985 blev hans parlamentariske immunitet ophævet, fordi han – tillige med Anne Grete Holmsgaard, Keld Albrechtsen og Jørgen Lenger – havde brudt tavshedspligten og skulle sigtes for dette forhold. Han genopstillede ikke ved folketingsvalget 1987.

Efter sit politiske virke blev han leder af Oure Idrætsefterskole 1988-1990.

Han arbejdede som sekretariatschef i DGI - Danske Gymnastik og Idrætsforeninger 2000-2021.

Tinning blev valgt til byrådet i Svendborg Kommune ved kommunalvalget 2017 for Radikale Venstre. Han opnåede ikke genvalg ved valget i 2021.

Referencer 

Tidligere folketingsmedlemmer fra VS
Folketingsmedlemmer i 1980'erne
Folketingsmedlemmer, der har fået ophævet deres parlamentariske immunitet
Kommunalbestyrelsesmedlemmer fra Det Radikale Venstre
Medlemmer af Svendborg Byråd
Skolefolk fra Danmark
Jørgen Tved

Jørgen Holm Tved (født 24. september 1932 i Frederiksværk) er en tidligere dansk antikvarboghandler og politiker.

Tved er søn af tidligere medlem af Folketinget Knud Holm Tved og Karla Sørensen. Han voksede op på Vesterbro, hvor han senere var engageret i boligpolitiske aktioner. Han blev ungkommunist i 1947 og senere formand for DKP Vesterbro.

Han sad i Københavns Borgerrepræsentation for Danmarks Kommunistiske Parti (DKP) fra 22. juni 1973 til 1978. Han var i denne periode næstformand for forsamlingen.

Tved var opstillet til Folketinget for DKP fra 1964 til 1978, og for partiet Fælles Kurs fra 1987. Ved valget i 1987 kom Tved i Folketinget for Fælles Kurs. I 1988 blev hans parlamentariske immunitet ophævet, da han skulle sigtes for bagvaskelse. Samme år røg Fælles Kurs ud af tinget.

1990-1996 sad han atter i Borgerrepræsentationen, denne gang for Fælles Kurs.

Han har i en årrække været leder af Folkets Radio.

Referencer

Eksterne henvisninger 
 Borgerrepræsentanter – T
 Omtale af immunitetssagen hos Retsinformation

Medlemmer af Københavns Borgerrepræsentation i 1900-tallet
Politikere fra DKP
Folketingsmedlemmer i 1980'erne
Folketingsmedlemmer, der har fået ophævet deres parlamentariske immunitet
Tidligere folketingsmedlemmer fra Fælles Kurs
Personer fra København
Antikvarboghandlere fra Danmark
Anette Egelund

Anette Egelund (ved dåben: Hugo Holm) (født 27. marts 1956) er en tidligere dansk politiker og transkønnet

Anette Egelund voksede op i Svendborg, hvor hun arbejdede en årrække som sømand hos skibsreder Niels Henriksen fra Svendborg Bugser. Hun bor i dag i Holeby på Lolland.

Egelund blev senere politisk aktiv i Fremskridtspartiet. Efter at Pia Kjærsgaard i 1988 var kommet ud for en trafikulykke blev Anette Egelund, der havde fået 157 stemmer på Fyn ved valget den 10. maj 1988, hendes suppleant i Folketinget. Hun blev senere fast medlem på tinge, da en af fremskridtsfolkene måtte trække sig af helbredsmæssige årsager. 10. januar 1990 blev hun løsgænger da hun blev ekskluderet af Fremskridtspartiet efter en dom for spritkørsel og forsøg på forsikringssvindel.. 1. november 1990 mistede hun sit folketingsmandat da Folketinget vedtog at hun havde mistet sin valgbarhed efter en dom ved Østre Landsret på 6 måneders fængsel for vold, urigtig anmeldelse til politiet med forsæt til, at en uskyldig skulle straffes, forsøg på bedrageri over for et forsikringsselskab samt spirituskørsel.

Fra 2003 til 2004 var Egelund færgemand på ruten Mellerup-Voer over Randers Fjord, hvor hun som ansat af A.A. Transport og Færgefart Aps sejlede den lille færge M/F Ragna.

I 2000 valgte Hugo at skifte til Anette og i 2004 fik hun en kønsskifteoperation i Thailand, og skiftede navn til Anette Egelund. Hun har siden arbejdet som oldfrue.

Anette Egelund blev siden medlem af Det Radikale Venstre, var medstifter af Borgerligt Centrum, og var i 2009 kandidat til regionsrådsvalget for Liberal Alliance i Region Hovedstaden, men blev ikke valgt.

Referencer 

Personer fra Svendborg
Tidligere folketingsmedlemmer fra Fremskridtspartiet
Transseksuelle
Folketingsmedlemmer i 1980'erne
Folketingsmedlemmer,_der_er_fundet_uværdige_til_at_sidde_i_tinget
Ude og Hjemme (1877-1884)

Ude og Hjemme. Nordisk illustreret Ugeblad var et dansk ugeblad, der blev grundlagt af xylograf Frederik Hendriksen. Det eksisterede fra 1877 til 1884. En central skikkelse i bladet var Otto Borchsenius, som også lod mange af det moderne gennembruds folk komme til orde her.

Historik
Frederik Hendriksen grundlagde i 1877 ugebladet Ude og Hjemme. Fra 1879 var Otto Borchsenius medredaktør. Holger Drachmann publicerede flere litterære stykker her, og Herman Bang offentliggjorde i 1879 tre forfatterportrætter i bladet. Andre bidragydere var forfatteren Henrik Pontoppidan (der i bladet havde sin debut) malerne Erik og Frants Henningsen og kunsthistorikeren Sigurd Müller.

Det var hovedsageligt danske forfattere, som skrev for Ude og Hjemme. Og den kunstneriske forening Bogstaveligheden havde også bånd til ugebladet. Desuden leverede en række norske forfattere, som Bjørnstjerne Bjørnson, Peter Christen Asbjørnsen, John Paulsen, Alexander Kielland og Jonas Lie originale bidrag til Ude og Hjemme. Erik Werenskiold gav tegninger og prøver på sin tegnekunst. Oscar Andersen var xylograf. Theodor Kittelsen fik sine allerførste eventyrillustrationer på tryk i ugebladet.

Ude og Hjemme ophørte i 1884 på grund af økonomiske problemer.

Etableret i 1877
Ophørt i 1884
Tidsskrifter fra Danmark
Nær og Fjern

Nær og Fjern var et dansk ugeblad, der udkom fra 1872 til 1880.

Bladet lå i konkurrence med Illustreret Tidende og Ude og Hjemme. I 1872 bragte det H.C. Andersens En Rejse-Erindring fra Foraaret 1872.

Angul Hammerich og Axel Liebmann var musikanmeldere på bladet.

Tidsskrifter fra Danmark
Etableret i 1872
Ophørt i 1880
Nutiden (ugeblad)

Nutiden i Billeder og Text var et dansk ugeblad, der udkom fra 1876 til 1890.

Næsten hele perioden, 1877-1890, var Vilhelm Møller redaktør, dog indtil 1884 sammen med Richard Kaufmann.

Tidsskrifter fra Danmark
Etableret i 1876
Ophørt i 1890
Det nittende Aarhundrede

Det nittende Aarhundrede. Maanedsskrift for Literatur og Kritik var et dansk kulturtidsskrift, redigeret af Georg og Edvard Brandes og udgivet fra 1874 til 1877.

Bladet havde til formål at skabe et talerør for Det Moderne Gennembrud og den radikale bevægelse, efter at både presse og universitet holdt Georg Brandes borte fra det gode selskab på grund af udgivelsen Hovedstrømninger. Bladet spændte indholdsmæssigt videre, end undertitlen antydede. Det kan med betragtes som en forløber for Tilskueren (1884-1939), hvor Brandes-brødrene også var skribenter.

Tidsskrifter fra Danmark
Etableret i 1874
Ophørt i 1877
John Vilhelm Duurloo

John Vilhelm Duurloo (født 2. april 1859 på Frederiksberg, død 3. november 1922) var en dansk læge og politiker, far til forfatteren Ellen Duurloo.

Han var søn af professor Hans Peter Duurloo og hustru f. Jacobsen, blev student fra Schneekloths Skole 1876 og tog medicinsk eksamen 1884. Han var reservelæge ved Øresundshospitalet fra 1884 og senere praktiserende læge. Sammen med faderen var han redaktør af Naturvidenskabeligt Tidsskrift (1877-79).

1897-1900 var Duurloo medlem af Valby-Hvidovre Sogneråd, og da Valby blev inddraget i Københavns Kommune i 1900 blev han borgerrepræsentant 1900-09 og han var formand for Københavns Borgerrepræsentation 1907-09. Han spillede bl.a. en rolle i beslutningen om anlæggelsen af Bispebjerg Hospital. Politisk var han ikke tilknyttet noget parti.

Han var gift med Maria de la Asuncion Vincenta Antonia Dolores Manuela de la Santissima Trinidad Vasques y Morales (15. august 1868 i Sevilla – 1946), plejedatter af kunstmaler Frans Schwartz. Duurloo boede i Valby, hvor han i tidsrummet 1890 til 1910 fotograferede en række nu forsvundne steder i landsbyen.

Kilder 
 Kraks Blaa Bog 1910
 Peter Olesen, Den forsvundne Landsby: Et gammelt fotoalbum fra Valby fortæller, Valby: Borgens Forlag 1991. 

Medlemmer af Københavns Borgerrepræsentation i 1900-tallet
Personer fra Frederiksberg
Læger fra Danmark
Fotografer fra Danmark
Personer i Kraks Blå Bog (afdøde)
Bent Nebelong

Bent Nebelong (19. oktober 1917 i København – 6. januar 1997) var en dansk højesteretssagfører og politiker.

Nebelong var søn af kontorchef Svend Aage Nebelong (død 1950) og hustru Ida f. Holm, blev student fra Roskilde Katedralskole 1936 og cand.jur. 1943. Han blev sagførerfuldmægtig 1943, sagfører 1946, landsretssagfører 1947 og højesteretssagfører 1956, afbrudt af et studieophold i London 1947-48. Hans afhandling Om Forløfte (udg. 1948) indbragte ham Københavns Universitets guldmedalje 1946.

Han sad i Københavns Borgerrepræsentation 1970-1978 og 1986-1989, valgt for Det Konservative Folkeparti, og var formand for denne i hele sin anden valgperiode. I mellemperioden var Nebelong kulturborgmester i Magistraten (borgmester for 1. afdeling) 1978-1985. Som borgmester var han bl.a. født formand for Københavns Kulturfond, Thorvaldsens Museum og Københavns Bymuseum samt medlem af Københavns Idrætsparks bestyrelse og Museumsrådet.

Nebelong var medlem af bestyrelsen for Borups Højskole 1954 og formand fra 1972, medlem af udvalget til revision af Søloven 1957, af Havnelovskommissionen 1958, af udvalget vedr. reglerne om international godstransport ad landevej 1961 og af Trafikkommissionen 1967 samt censor i handelsret ved Handelshøjskolen i København fra 1970. Han var Ridder af 1. grad af Dannebrog.

Han blev gift 20. februar 1943 med Signe Sørensen, datter af branddirektør, borgmester J.C. Sørensen og hustru Louise Dorthea f. Clorius.

Eksterne henvisninger 
 Borgerrepræsentanter – N
 Kraks Blå Bog 1974

Medlemmer af Københavns Borgerrepræsentation i 1900-tallet
Borgmestre i København
Advokater fra Danmark
Personer fra København
Personer i Kraks Blå Bog (afdøde)
Borgmestre fra Det Konservative Folkeparti
Riddere af 1. grad af Dannebrog
Tidligere medlemmer af Københavns Borgerrepræsentation fra Det Konservative Folkeparti
Modtagere af Københavns Universitets guldmedalje
Tom Ahlberg

Tom Anders Ahlberg (født 14. juli 1958 i Sverige) er en dansk forlægger og tidligere dansk politiker fra Socialistisk Folkeparti.

Tom Ahlberg er student fra Christianshavns Gymnasium 1977 og var bestyrelsesmedlem i Danske Gymnasieelevers Sammenslutning 1975-76. I årene 1977-1982 var han konsulent for Dansk Ungdoms Fællesråd og chauffør, SP Forlag A/S.

Fra 1982 studerede Ahlberg på Danmarks Journalisthøjskole, men færdiggjorde ikke uddannelsen, da han blev valgt til borgmester i København. Han var skole- og kulturborgmester (borgmester for 1. afdeling) 1986-1994 og var dengang landets yngste borgmester. I hans borgmestertid fik han bl.a. udarbejdet et projekt til et kombineret skole- og kulturområde på Ny Tøjhus på Islands Brygge, som arkitekten Anna Maria Indrio i 1989 tegnede et projekt til. På grund af Forsvarets modvilje blev projektet ikke til noget.

Som borgmester var han bl.a. formand for Københavns Kulturfond, Thorvaldsens Museum, Københavns Bymuseum og Legetøjsmuseet samt medlem af Københavns Idrætsparks bestyrelse og Museumsrådet.

Han var i samme periode næstformand for Kulturby 96 og formand for sammes Ideudvalg, formand for Det storkøbenhavnske Teaterfællesskab og Sjællands Symfoniorkester. Han havde bestyrelsesposter i Danmarks Biblioteksforening, Indbindingscentralen A/S (næstformand), Dansk BiblioteksCenter A/S, Parken A/S og Ny Carlsberg Glyptotek og sad i repræsentantskabet for Statens Kunstfond, Team Danmark og ARTE.

Dernæst blev Ahlberg redaktør ved Danmarks Radio, P3 Musikredaktionen indtil 1996.

Ahlberg driver i dag Forlaget Underskoven.

Eksterne henvisninger 
 Borgerrepræsentanter – A
 CV på Tom Ahlbergs hjemmeside 

Medlemmer af Københavns Borgerrepræsentation i 1900-tallet
Borgmestre i København
Politikere fra SF
Ansatte i DR
Redaktører fra Danmark
Forlæggere fra Danmark
Personer i Kraks Blå Bog
Danskere født i Sverige
Jens Johansen (borgmester)

Jens Johansen (født 1952) er en dansk sognepræst ved Mariakirken og tidligere politiker.

Johansen har været medlem af Københavns Borgerrepræsentation 1994 og 1998-2005, hvor han repræsenterede Socialistisk Folkeparti. Desuden var han skole- og kulturborgmester (borgmester for 1. afdeling) 1994-1997.

Eksterne henvisninger 
 Borgerrepræsentanter – J

Medlemmer af Københavns Borgerrepræsentation i 1900-tallet
Medlemmer af Københavns Borgerrepræsentation i 2000-tallet
Borgmestre i København
Præster fra Danmark
Borgmestre fra SF
Jens Johansen

Jens Johansen er navnet på flere personer:

 Jens Johansen (politiker) (1883-1932) – dansk politiker, medlem af Københavns Borgerrepræsentation
 Jens Johansen (ingeniør) (1893-1967) – dansk ingeniør
 Jens Johansen (borgmester) (født 1952) – dansk sognepræst, politiker og borgmester, medlem af Københavns Borgerrepræsentation
 Jens Johansen (fodboldspiller) – dansk fodboldspiller fra blandt andet Skive IK og Holbæk